**ELŐTERJESZTÉS**

Bonyhád Város Önkormányzata Képviselő- testületének 2022. szeptember 28-i

rendes/rendkívüli testületi ülésére

|  |  |
| --- | --- |
| Tárgy: | Intézmények energiafelhasználásával kapcsolatos döntések |
| Előterjesztő: | Filóné Ferencz Ibolya polgármester |
| Előterjesztést készítette: | Dr. Márton Antal aljegyző |
| Előterjesztés száma: | 155. sz. |
| Előzetesen tárgyalja: | Pénzügyi Bizottság, Humán Bizottság |
| Mellékletek száma: | - |
| Az előterjesztés a jogszabályi feltételeknek megfelel: | Filczinger Ágnes jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

A többszörösére nőtt áram és gázárak önkormányzatunk költségvetésére is hatalmas terhet ró. Éppen ezért elengedhetetlenül szükséges egy hatékony takarékossági intézkedési terv, mely kiterjed működésünk valamennyi területére. Mivel az energiaárak – szinte beláthatatlan módon – elszabadultak, elsődleges cél – az önkormányzat költségvetési egyensúlyának biztosítása érdekében - a jelentős mértékű energiamegtakarítás elérése.

**Az intézményvezetőkkel való egyeztetést követően az előterjesztésben foglalt javaslatokat tesszük az energiafogyasztás csökkentése érdekében:**

a) Bonyhád Varázskapu Bölcsőde és Óvoda esetében a Bonyhád Rákóczi u. 31. szám alatti „Pitypang” telephely áthelyezésre kerül a Bonyhád, Bolyai u. 7. szám alatti „Liget” telephelyre, melynek következtében valamennyi gyermek elhelyezése biztosított. A többi telephelyen biztosított a folyamatos működés, melynek során a jogszabály értelmében a fűtés útján biztosított léghőmérsékletnek legalább 20 Celsius-fokot el kell érnie. A szünetek időtartama alatt az intézmény visszatér a szülői igényfelmérésen alapuló ügyeleti rendszer szerinti működtetésre, melynek köszönhetően csak az ügyeletes telephelyet kell fűteni.

b) Bonyhádi Sportcentrum esetében az energia árak emelkedésével összefüggésben a mai napon a képviselő-testület már tárgyalta a Sportcentrum díjainak emelését, mellyel mérsékelhető a várható hiány. Javaslom továbbá a Bonyhád, Perczel Mór utca 44. szám alatti Perczel Kúria főépülete és a Bonyhád Sport u. 5. szám alatti Bonyhádi Sporttelep „régi öltözője” zárva tartását. Emellett javaslom, hogy a labdarúgó egyesületek, valamint a kosárlabda egyesület tekintetében függesszük fel a Bonyhádi Sportcentrumhoz tartozó sportlétesítmények ingyenes használatát és kezdeményezzük az erről szóló megállapodás módosítását.

c) Vörösmarty Mihály Művelődési Központ energiahatékonysági szempontból - a kulturális intézményeink közül – a legmodernebb épület. A 2015-ös (KEOP-2015-5.7.0 kódszámú) épület energetikai felújításnak köszönhetően - többek között - megvalósult az épület hőszigetelése, a nyílászárók cseréje és napelemek elhelyezése a tetőn. Mindezek miatt a Völgységi Múzeum, a Solymár Imre Városi Könyvtár és a Vörösmarty Mihály Művelődési Központ munkavállalóinak napi munkavégzése ebben az épületben történne, helyet biztosítva az irodai munkának és a foglalkozásoknak, rendezvényeknek egyaránt.

d) Völgységi Múzeum esetében a munkavállalók napi munkavégzése a Vörösmarty Mihály Művelődési Központban történik, a kiállítások előzetes bejelentés alapján továbbra is látogathatók.

e) Solymár Imre Városi Könyvtár esetében a munkavállalók napi munkavégzése a Vörösmarty Mihály Művelődési Központban történik, e mellett a könyvtár Perczel Mór utca 50. szám alatti épülete hétfőn és pénteken, 14.00 és 18.00 óra között látogatható a könyvek kölcsönzése céljából.

f) Bonyhádi Védőnői Szolgálat egészségügyi intézménynek minősül, így léghőmérséklet korlátozásra nem kerülhet sor. Kis alapterületű, önkormányzati tulajdonú távfűtéses, alacsony rezsi igényű ingatlanban folyik a munka. Mindezek miatt nem szükséges korlátozó intézkedések bevezetése az intézményben.

g) Bonyhádi Közös Önkormányzati Hivatal esetében a pénteki munkavégzés helyett otthoni munkavégzés kerül bevezetésre. A munkafeladatok elvégzéséhez lehetőség szerint a Bonyhádi Közös Önkormányzati Hivatal biztosít hordozható eszközt. A Bonyhád Széchenyi tér 12. szám alatti Városháza épülete pénteken zárva tart.

h) Bonyhád Városi Önkormányzat Gazdasági Ellátó Szervezet esetében a pénteki munkavégzés helyett otthoni munkavégzés kerül bevezetésre. A munkafeladatok elvégzéséhez lehetőség szerint a GESZ biztosít hordozható eszközt. A Bonyhád Széchenyi tér 12. szám alatti Városháza épülete pénteken zárva tart.

i) A Bonyhádi Gondozási Központban a Család és Gyermekjóléti Központ (Perczel utca 27.), valamint a Család és Gyermekjóléti Szolgálat(Perczel utca 27.) munkatársai 8-12 óráig a telephelyen, délutántól a járás településein és a családoknál végzik munkájukat.

Hétvégenként a kapcsolattartási ügyelet ellátása a telephelyen (Bonyhád, Perczel utca 27.) egy kijelölt, 18 Celsius fokra fűtött helyiségben történik.

j) Tanuszoda esetében a nyitva tartás módosítását javaslom az alábbiak szerint:

- hétfőtől péntekig nyitás 8 órakor, zárás 21 órakor

- szombaton nyitás 8 órakor, zárás 12 órakor

- vasárnap nyitás 14 órakor, zárás 18 órakor

Javaslom a fenti intézkedések fűtési idényre, 2022. október 15. napjától 2023. április 15. napjáig történő bevezetését.

**Valamennyi intézmény részére előírt intézkedések:**

Felhívom az intézményvezetők figyelmét az energiatakarékoskodási intézkedések megtételére. Ezzel összefüggésben minden intézményvezetőnek el kell készítenie egy egyedi fűtési protokollt, mely rögzíti az épületek hőfok igényét napokra és napszakokra lebontva. A dologi kiadások csökkentésénél nagy figyelmet kell fordítani az elektromos áramot használó berendezések ésszerű, energiatakarékos használatára. (nyomtatók, fénymásolók, hűtőszekrények, hősugárzók, stb.) Az intézményvezetők további feladata ezen intézkedések teljesülésének folyamatos figyelemmel kísérése, az energiagazdálkodást nyomon követő adatbázis létrehozása és vezetése.

Továbbá Bonyhád Város Önkormányzata 2022. évi költségvetéséről szóló 4/2022 (II. 15.) önkormányzati rendelete általános tartaléka (K513 sora) terhére 5 millió forintot javaslok biztosítani a Bonyhád Varázskapu Bölcsőde és Óvoda Bonyhád-Majos V. utca 88. szám alatti „Napsugár” telephelyének, a Bonyhád, Perczel u. 27/B. szám alatti „Szélkakasos” telephelyének és a Bonyhád Perczel u. 29. szám alatti Gondozási Központ 20 cm vastag födém szigetelésére.

Javaslom a középületek díszvilágításának kikapcsolását és azt, hogy a városi Adventi díszvilágítást 2022-ben ne kapcsoljuk fel.

Kérem a Tisztelt Képviselő-testületet, hogy a fentiek alapján döntsön a határozati javaslatról!

# Határozati javaslat:

1. Bonyhád Város Önkormányzati Képviselő-testülete arról dönt, hogy – a háborús veszélyhelyzet okozta megnövekedett energia árak miatt 2022. október 15. napjától 2023. április 15. napjáig tartó időszakra az alábbi takarékossági intézkedéseket hozza meg az általa fenntartott intézményekben:

1. Bonyhád Varázskapu Bölcsőde és Óvoda estében  
   *- az intézményben a működés folyamatos és a 353/2022 (IX. 19.) Korm. rend. 3. § (2) bekezdése alapján a fűtés útján biztosított léghőmérsékletnek legalább 20 Celsius-fokot el kell érnie,  
   - a Bonyhád Rákóczi u. 31. szám alatti „Pitypang” telephely áthelyezésre kerül a Bonyhád, Bolyai u. 7. szám alatti „Liget” telephelyre,  
   - az óvodai szünetekben – szülői igényfelmérést követően - ügyeleti rendszerben működik az intézmény.*
2. Bonyhádi Sportcentrum esetében  
   *- a Bonyhád, Perczel Mór utca 44. szám alattiPerczel Kúria főépülete zárva tart,  
   - a Bonyhád Sport u. 5. szám alatti Bonyhádi Sporttelep „régi öltözője” zárva tart,  
   - a labdarúgó egyesületek, a valamint a kosárlabda egyesület tekintetében felfüggeszti a Bonyhádi Sportcentrumhoz tartozó sportlétesítmények ingyenes használatát, egyúttal felhatalmazza Bonyhád Város Polgármesterét a használati megállapodások módosítására.*
3. Vörösmarty Mihály Művelődési Központ esetében  
   *- a Völgységi Múzeum és a Solymár Imre Városi Könyvtár munkavállalóinak munkavégzése a Vörösmarty Mihály Művelődési Központban történik.*
4. Völgységi Múzeum esetében  
   *- a munkavállalók napi munkavégzése a Vörösmarty Mihály Művelődési Központban történik,  
   - a kiállítások előzetes bejelentés alapján továbbra is látogathatók.*
5. Solymár Imre Városi Könyvtár esetében  
   *- a munkavállalók napi munkavégzése a Vörösmarty Mihály Művelődési Központban történik,  
   - Perczel Mór utca 50. szám alatti épület hétfőn és pénteken, 14.00 és 18.00 óra között látogatható kizárólag könyv kölcsönzése céljából.*
6. Bonyhádi Közös Önkormányzati Hivatal esetében   
   *- a pénteki munkavégzés helyett otthoni munkavégzés kerül bevezetésre.   
   - A Bonyhád Széchenyi tér 12. szám alatti Városháza épülete pénteken zárva tart.*
7. Bonyhád Városi Önkormányzat Gazdasági Ellátó Szervezet esetében   
   *- a pénteki munkavégzés helyett otthoni munkavégzés kerül bevezetésre.*
8. Tanuszoda esetében a nyitva tartás  
   *hétfő-péntek 8.00 – 21.00  
   szombat 8.00 – 12.00  
   vasárnap 14.00 – 18.00*

2. Bonyhád Város Önkormányzati Képviselő-testülete arról dönt, hogy – a háborús veszélyhelyzet okozta megnövekedett energia árak miatt 2022. október 15. napjától 2023. április 15. napjáig tartó időszakra az alábbi takarékossági intézkedéseket hozza meg:

*- 20 cm vastag födém szigetelés Bonyhád Varázskapu Bölcsőde és Óvoda Bonyhád-Majos V. utca 88. szám alatti „Napsugár” telephelyén és a Bonyhád, Perczel u. 27/B. szám alatti „Szélkakasos” telephelyén*

*- a középületek díszvilágításának kikapcsolása*

*- Városi Adventi díszvilágítás 2022-ben elmarad*

3. Bonyhád Város Önkormányzati Képviselő-testülete a 2. pontban meghatározott födém szigetelés 5 millió forintos költségét Bonyhád Város Önkormányzata 2022. évi költségvetéséről szóló 4/2022 (II. 15.) önkormányzati rendelete általános tartaléka (K513 sora) terhére biztosítja.

4. Bonyhád Város Önkormányzati Képviselő-testülete felhívja valamennyi önkormányzati fenntartású intézmény vezetőjét energiatakarékoskodási intézkedések megtételére. Ezzel összefüggésben minden intézményvezetőnek el kell készítenie egy egyedi fűtési protokollt, mely rögzíti az épületek hőfok igényét napokra és napszakokra lebontva. A dologi kiadások csökkentésénél nagy figyelmet kell fordítani az elektromos áramot használó berendezések ésszerű, energiatakarékos használatára. Az intézményvezetők további feladata ezen intézkedések teljesülésének folyamatos figyelemmel kísérése, az energiagazdálkodást nyomon követő adatbázis létrehozása és vezetése.

5. Bonyhád Város Önkormányzati Képviselő-testülete utólagos tájékoztatási kötelezettség mellett felhatalmazza Bonyhád Város Polgármesterét további szükséges - az energiahatékonyságot növelő, az energia fogyasztást csökkentő - intézkedések megtételére.

Határidő: folyamatos 2023. április 15-ig

Felelős: Filóné Ferencz Ibolya polgármester

Végrehajtásért felelős: Intézményvezetők

Bonyhád, 2022. szeptember 21.

Filóné Ferencz Ibolya

polgármester